Az Ügynökség hatásköre (az 1644/2003/EK rendelettel, a 724/2004/EK rendelettel és a 100/2013/EU rendelettel módosított 1406/2002/EK európai parlamenti és tanácsi rendelet)

Célok Az Európai Tengerbiztonsági Ügynökség célja, hogy az Unión belül magas szinten, egységesen és hatékonyan biztosítsa a tengeri közlekedés biztonságát és védelmét, illetve a hajók okozta szennyezés megelőzését, illetve kezelését. Az Ügynökség magas szintű szakértelemmel technikai és tudományos támogatást nyújt a tagállamok és a Bizottság számára: — az uniós jogszabályok megfelelő alkalmazásában a tengeri közlekedés biztonsága és a hajók okozta szennyezés megelőzése terén, — a végrehajtás nyomon követésében, — a már folyamatban lévő intézkedések eredményességének értékelésében. Az Ügynökség továbbá szükség esetén operatív eszközöket, valamint technikai és tudományos segítséget biztosít a tagállamok és a Bizottság számára, hogy segítse őket a hajók által az Unióban okozott tengeri szennyezések elhárításában. Feladatok A legutóbbi módosítás tovább pontosította az Ügynökség megbízatását, lehetővé téve, hogy az EMSA jobban tudja segíteni a Bizottságot és a tagállamokat az alapfeladatok ellátása terén, és hogy nagyobb mértékben ki tudja használni erőforrásait arra, hogy segítse az uniós tagállamokat a hajók által okozott szennyezések elhárításában, valamint az olaj- és gázipari létesítmények által okozott tengeri szennyezések elhárításában. Ezenkívül kiegészítő feladatokra is megbízást kapott, ami lehetőséget ad az Ügynökségnek arra, hogy felhasználja szakértelmét és eszközeit az Unió tengeri szállítási politikájával kapcsolatos más uniós tevékenységekhez is. Az Ügynökség feladatai az alapító rendelettel és a vonatkozó uniós jogszabályokkal összhangban négy fő területet érintenek. Az Ügynökség először is segíti a Bizottságot a többek közt az alábbiakra vonatkozó uniós jogszabályok végrehajtásának nyomon követésében: hajók felügyelete és tanúsítása, tengerészeti felszerelések tanúsítása, hajók biztonsága, tengerészek képzése, valamint a kikötő szerinti illetékes állam hatósága által végzett ellenőrzések. Másodszor: az Ügynökség uniós szintű tengeri információs rendszereket fejleszt és üzemeltet. Jelentősebb példák erre: a hajóknak és szállítmányoknak, valamint a fedélzeti baleseteknek és eseményeknek az Unió egész területén történő hatékony nyomon követését biztosító SafeSeaNet hajóforgalom-kezelési rendszer; az uniós lobogó alatt közlekedő hajókat világszerte azonosító és nyomon követő EU LRIT adatközpont; és a kikötő szerint illetékes államok által végzett ellenőrzéseket támogató informatikai rendszer, a THETIS. Ezzel párhuzamosan az EMSA tengeri szennyezési készültségi, észlelő és reagáló rendszert bocsát a tengerparti államok rendelkezésére. Ez többek között készenlétben álló olajszennyezés-eltávolító hajók európai hálózatából és műholdképek alapján működő olajfolt- és hajófelderítési európai rendszerből (CleanSeaNet) áll, amelyek az uniós partoknak és vizeknek a hajók által okozott szennyezéstől való védelmére szolgáló hatásos rendszer részét képezik. Végül az Ügynökség technikai és tudományos tanáccsal látja el a Bizottságot a tengeri közlekedés biztonsága, illetve a hajók okozta szennyezés megelőzése terén, a hatályban lévő intézkedések eredményességének folyamatos értékelése, és a jogszabályok aktualizálása és újak kidolgozása keretében. Ezenkívül támogatást nyújt a tagállamoknak és megkönnyíti együttműködésüket, illetve terjeszti a jó munkamódszereket.